Kurator Boris Frederiksen krævede 987 mio. kr. i erstatning fra revisorer til IT Factorys konkurs. Nu får han 222 mio. kr. plus renter.

Jesper Høberg, f. 1975, er chef for Finans’ gravergruppe. Jesper er uddannet journalist på Danmarks Journalistskole i 2002, og efter et kort vikariat hos Ritzaus Bureau landede han på Jyllands-Posten som erhvervsjournalist. Her har han stået bag en lang række dagsordensættende historier og artikelserier om blandt andet korruption i FN’s olie-for-mad program, kollapset i Genan og Johan Schlüter Advokatfirma. I 2004 blev han nomineret til Cavling-prisen for afsløringen af, at TDC havde udnyttet et hul i skatteloven til at score et kunstigt skattefradrag i milliardklassen. I 2013 blev han nomineret til FUJ-prisen for fremragende undersøgende journalistik, og i 2017 var han med til at vinde FUJ-prisen for afsløringer af, hvordan bilbranchen barberede store summer af registreringsafgiften på leasingbiler. Han er født i Nordsjælland, men fastholder, at han tidligt konverterede til jydedommen, og at han i dag er full blown nordjyde.

Det koster nu det tidligere KPMG en gigant-erstatning på 333 mio. kr., at det i årevis leverede blanke påtegninger i regnskaberne fra Stein Baggers svindelimperium IT Factory.

Kurator i konkursboet, Boris Frederiksen, har indgået forlig med revisorerne, efter at førstnævnte oprindeligt krævede 987 mio. kr. med udgangspunkt i skandaleselskabets underbalance.

IT Factory IT Factory blev i årevis betragtet som vækstmirakel skabt af direktør Stein Bagger med penge fra bl.a. den tidligere CSC-direktør Asger Jensby og komikeren Jacob Haugaard.

I december 2008 kollapsede firmaet på dramatisk vis, da bestyrelsen opdagede, at virksomheden var bygget på svindel. Imens var Stein Bagger forsvundet under en ferie i Dubai.

Den efterfølgende granskning åbenbarede et gigantisk luftkastel bygget på leasingsvindel og fiktive indtægter, og tabene løb op i omkring 1 mia. kr.

Siden blev både Stein Bagger og hans medsammensvorne, Mikael Ljungman, idømt lange fængselsstraffe, mens kurator Boris Frederiksen har forsøgt at redde nogle af pengene hjem til kreditorerne.

Boris Frederisen rejste i 2009 erstatningskrav mod IT Factorys revisor, KPMG, på 987 mio. kr. Det er nu endt i et forlig på 333 mio. kr.

Forliget indebærer, at det tidligere KPMG betaler 333 mio. kr., oplyser parterne.

Siden sagen blev anlagt, er de tidligere KPMG-partnere gået til EY, og sagen blev isoleret i det gamle partnerselskab, som i dag hedder CJ Partnership. Regningen bliver dog betalt af revisorernes forsikringsselskaber.

»Vi kunne have ført en retssag, men den ville stå på i mange år, og der vil altid være en procesrisiko. Hvis man ønsker at lukke sådan en sag, inden man har hørt retten, så må man finde en vej, som begge kan være med på,« siger Boris Frederiksen.

Selv om IT Factory gik konkurs helt tilbage i 2008, og konkursboet anlagde retssag allerede året efter, havde sagen alligevel lange udsigter, oplyser Boris Frederiksen.

Parterne ventede stadig på, at revisorernes responsumudvalg skulle vurdere det faglige arbejde, som KPMG havde leveret.

»Hvis vi var fortsat, ville vi nok skulle tre til fire år ud i fremtiden, før sagen kunne afgøres i første instans,« siger han.

Erstatningen på de 333 mio. kr. betyder, at kreditorerne (altovervejende leasingselskaber i Danmark og i udlandet) kan få en dividende på omkring 30 procent, og de pengene vil blive udbetalt ved en juridisk delafslutning af konkursboet i tredje kvartal af 2016, oplyser Boris Frederiksen.

Derudover er der stadig et par hængepartier, der skal afsluttes, og så savner konkursboet endnu omkring 200 mio. kr., som er pist forsvundet.

»Jeg vil ikke sige, at vi har opgivet at finde de penge, men der er ikke ræson i at bruge aktive ressourcer på at finde dem,« siger han.

Det er den tidligere bestyrelsesformand i det gamle KPMG, Jesper Dan Jespersen, som tegner CJ Partnership i sagen. Han afviser fortsat, at revisorerne ikke gjorde deres arbejde godt nok.